നജ്മ തബ്ഷീറ മജിസ്ട്രേറ്റ് മുമ്ബാകെ മൊഴി നല്കി കോഴിക്കോട്: എം.എസ്.എഫ് സംസ്ഥാന പ്രസിഡന്റ് പി.കെ. നവാസിനെതിരായ കേസില് ഹരിത മുന് ജനറല് സെക്രട്ടറി നജ്മ തബ്ഷീറ മജിസ്േട്രറ്റ് മുമ്ബാകെ മൊഴി നല്കി. മൂന്നാം ജുഡീഷ്യല് ഫസ്റ്റ് ക്ലാസ് മജിസ്ട്രേറ്റ് കെ.കെ. നിമ്മിയാണ് രഹസ്യമൊഴി രേഖപ്പെടുത്തിയത്. ക്രിമിനല് നടപടിക്രമം164 പ്രകാരമാണ് നടപടി. വനിതകള് ആക്രമണത്തിനിരയാകുന്ന കേസുകളില് ഇരയുടെ മൊഴി മജിസ്ട്രേറ്റ് മുമ്ബാകെ രേഖപ്പെടുത്തണമെന്ന സുപ്രീംകോടതി നിര്ദേശമുള്ളതിനാലാണ് പൊലീസ് രഹസ്യമൊഴി രേഖപ്പെടുത്താന് കോടതിയെ സമീപിച്ചത്. നജ്മയടക്കമുള്ളവര് നല്കിയ പരാതിയില് വനിത കമീഷന് നിര്ദേശപ്രകാരമാണ് പൊലീസ് കേസെടുത്തത്. ചെമ്മങ്ങാട് പൊലീസാണ് അന്വേഷണം നടത്തുന്നത്. നേരേത്ത പരാതി നല്കിയ 10 പേരുടെയും മൊഴി പൊലീസ് രേഖപ്പെടുത്തിയിരുന്നു. കേസന്വേഷിക്കുന്ന ചെമ്മങ്ങാട് ഇന്സ്പെക്ടര് അനിതകുമാരി സ്റ്റേഷനില് വിളിച്ചുവരുത്തി പ്രതി നവാസിനെ അറസ്റ്റ് ചെയ്തിരുന്നു. കഴിഞ്ഞ ജൂണില് എം.എസ്.എഫ് സംസ്ഥാന കമ്മിറ്റി ഓഫിസായ ഹബീബ് സെന്ററിലെ യോഗത്തിലാണ് പി.കെ. നവാസ് സ്ത്രീവിരുദ്ധ പരാമര്ശം നടത്തിയത്. അന്ന് യോഗത്തില് പങ്കെടുത്ത ഏക ഹരിത ഭാരവാഹിയാണ് നജ്മ. പരാതിയില് ഉറച്ചുനില്ക്കുന്നതായി മൊഴി രേഖപ്പെടുത്തിയശേഷം നജ്മ മാധ്യമപ്രവര്ത്തകരോട് പറഞ്ഞു.